

**C S A N Á D P A L O T A**

**VÁROS**

**ÖNKORMÁNYZAT KÉPVISELŐ-TESTÜLETÉNEK**

**5/2016. (II.29.)**

**önkormányzati rendelete**

**a talajterhelési díjról**

*(Egységes szerkezetben a 17/2017. (XI.29.) és a 15/2018. (VII.17.) önkormányzati rendelettel)*

**Záradék:**

A rendelet megalkotásának napja: 2016. február 24.

A rendelet kihirdetésének napja: 2016. február 29.

A rendelet hatályba lépésének napja: 2016. május 1.

dr. Barna Angéla

jegyző

Csanádpalota Város Önkormányzatának Képviselő-testülete a környezetterhelési díjról szóló 2003. évi LXXXIX. törvény 21/A. § (2) bekezdésében, illetve a 26. § (4) bekezdésében kapott felhatalmazás alapján az Alaptörvény 32. cikk (1) bekezdés a) pontjában és a környezetterhelési díjról szóló 2003. évi LXXXIX. törvény 24. §-ában meghatározott feladatkörében eljárva a következő rendeletet alkotja:

**1. A talajterhelési díjfizetési**

**kötelezettségről**

1.§

(1) A díjkötelezettség Csanádpalota Város közigazgatási területén a környezetterhelési díjról szóló 2003. évi LXXXIX. törvény ( továbbiakban: Ktd. ) 11. § (1) bekezdésében meghatározott kibocsátókra terjed ki. A talajterhelési díj határozatlan időre kerül bevezetésre.

(2) Jelen rendeletben nem szabályozott kérdésekben a Ktd.-ben, valamint más magasabb szintű jogszabályokban foglaltak az irányadóak.

**2. Értelmező rendelkezések**

2. §

1. Kibocsátó: Az a természetes vagy jogi személy, vagy jogi személyiséggel nem rendelkező szervezet, aki az engedélyhez kötött környezethasználata során a környezet terhelésével járó anyagot bocsát a környezetbe.

2. Kibocsátók azonosításához szükséges adatok: Kibocsátó neve (cégneve), születési ideje, anyja születési neve, lakóhelye (székhelye).

3. létfenntartást veszélyeztető rendkívüli élethelyzet: a mindenkor hatályos települési támogatásról szóló rendeletben meghatározottak.

**3. A díjkötelezettség bevallása**

3. §

(1) Az adózó az önkormányzati adóhatóság által rendszeresített nyomtatványon teljesíti a talajterhelési díj bevallását.

(2) A talajterhelési díj bevallás benyújtásának határideje a tárgyévet követő év március 31. napja.

(3) Amennyiben a kibocsátó több telephelyet működtet, bevallásában az adatokat telephelyenként kell feltüntetni. A kibocsátó köteles olyan nyilvántartást vezetni, amelyből a díjfizetés alapja, valamint összege telephelyenként megállapítató.

(4) A talajterhelési díj számításának szabályait e rendelet 1. melléklete határozza meg.

(5) A (4) bekezdéstől eltérően mérési lehetőség hiánya esetén a kibocsátót terhelő talajterhelési díj alapjául szolgáló átalány megállapításának a szempontjait a víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Korm. rendelet 8. melléklete tartalmazza.

**4. A díjfizetésre vonatkozó rendelkezések**

4. §

1. A talajterhelési díjat a kibocsátónak kell megállapítani, bevallani és önadózás keretében megfizetni a (2) bekezdésében megjelölt számlára a tárgyévet követő év március 31-ig.

(2) A talajterhelési díjat a Csanádpalota Városi Önkormányzat 57400293-11137933-00000000 számú talajterhelési díj beszedési számlájára kell teljesíteni.

**5. A díjfizetési kötelezettség megszűnése**

5.§

(1) A kibocsátó talajterhelési díjfizetési kötelezettsége azzal a nappal szűnik meg, amely napon

a) a vízszolgáltatás igénybevétele a szolgáltató igazolása szerint megszűnt

b) a kibocsátó a műszakilag rendelkezésre álló közcsatornára ráköt.

(2) A kibocsátónak a talajterhelési díj fizetési kötelezettsége megszűnéséről, annak bekövetkezésétől számított 30 napon belül bevallást kell tenni az önkormányzati adóhatósághoz.

(3) A kibocsátónak a bevallást követő 30 napon belül a tárgyévre vonatkozó talajterhelési díjat egy összegben meg kell fizetnie.

(4) A kibocsátónak a fizetési kötelezettség megszűnése érdekében a rácsatlakozás tényét a közszolgáltató által kiállított dokumentummal ( szerződéssel) igazolnia kell.

**6. A talajterhelési díjjal kapcsolatos adatszolgáltatási kötelezettség szabályozása**

6. §

(1) Az illetékes közszolgáltató az önkormányzati adóhatóság részére a kibocsátók azonosítása és ellenőrzése érdekében adatszolgáltatásra köteles az alábbiak szerint:

1. a tárgyévet követő február 28-ig a kibocsátó részére szolgáltatott, az ivóvízvezeték meghibásodása következtében elszivárgott, valamint a locsolási célú felhasználásra figyelembe vett víz mennyiségéről,
2. a kibocsátó közcsatornára való rákötéséről, a rákötést követő hó 5. napjáig.

(2) Az adatszolgáltatás a kibocsátók azonosítása, valamint a bevallások ellenőrzése céljából a kibocsátók azonosításához szükséges adataira, valamint a Ktd. 12. § (2) bekezdésében meghatározottakra terjed ki.

(3) Az adóévet követő év február 28-ig az adóhatóság felé adatot szolgáltat, - az adóalap csökkentő tételek ellenőrzése céljából - a folyékony hulladék elszállítására feljogosított szervezet, a kibocsátók szennyvíztárolójából az előző évben elszállított folyékony hulladék mennyiségéről, annak szállítási helyéről és a szállítást megrendelő adatairól.

**7. Díjmentesség, díjkedvezmény**

7. §

1. [[1]](#footnote-1) Mentes a talajterhelési díj megfizetése alól
   1. a kibocsájtó a közszolgáltató által igazolt, külön órával (főmérő vagy almérő) mért kerti csapon keletkezett vízfogyasztása után,
   2. az a természetes és jogi személy, akinek az ingatlanán lakóépület, építmény nincs és a vízellátást kerti csap, illetve kút biztosítja.
2. A talajterhelési díj bevallási kötelezettség alól mentesül
   1. a közszolgáltató igazolása alapján a tárgyévben vízfogyasztással nem rendelkező kibocsátó,
   2. az (1) bekezdés szerinti kibocsátó.
3. Különös méltánylást érdemlő esetben a kibocsátó kérelmére a tárgyévben a talajterhelési díj megfizetésére 50 %-os díjkedvezmény állapítható meg.
4. Különös méltánylást érdemlő eset: baleset, haláleset, elemi kár vagy létfenntartást veszélyeztető rendkívüli élethelyzet.
5. [[2]](#footnote-2) A díjfizető részére legfeljebb 500 000 forint összegű adótartozására évente egy alkalommal legfeljebb 12 havi pótlékmentes részletfizetés engedélyezhető.

**8. Átmeneti rendelkezés**

8. §

2017. évben, a 2016. évre vonatkozó talajterhelési díjból 50 %-os díjkedvezmény illeti meg azt a kibocsátót, aki a 2015. évben létesült, műszakilag rendelkezésre álló közcsatornára 2016. október 31. napjáig ráköt.

**9. Záró rendelkezések**

9. §

(1) Ez a rendelet 2016. május 1. napján lép hatályba.

(2)A rendelet kihirdetéséről a jegyző gondoskodik az önkormányzat hirdetőjén történő kifüggesztéssel.

Csanádpalota, 2016. február 24.

Kovács Sándor Dr. Barna Angéla

polgármester jegyző

A rendelet kihirdetve: Csanádpalota, 2016. február 29.

Dr. Barna Angéla

jegyző

1. **melléklet a 5/2016.(II. 29. ) önkormányzati rendelethez**

A talajterhelési díj mértéke : TTD=E x A x T, ahol

TTD= a fizetendő éves talajterhelési díj,

E: egységdíj (1200 FT/m3 )

A: a díjfizetési alap m3

T**:** a település egészére vonatkozó területérzékenységi szorzó, értéke: 1,5

1. Módosította a 17/2017. (XI.29.) számú önkormányzati rendelet. Hatályos: 2017. november 30. napjától. [↑](#footnote-ref-1)
2. Kiegészítette a 15/2018. (VII.17.) számú önkormányzati rendelet. Hatályos: 2018. július 18. napjától. [↑](#footnote-ref-2)